О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ УГОВОРА

Разлози за потврђивањe Уговора о гаранцији (Регионални депои Србија Воз) између Републике Србије и Европске банке за обнову и развој, који је потписан 27. септембра 2023. године у Београду (у даљем тексту: Уговор о гаранцији), садржани су у чињеници да је Европска банка за обнову и развој одобрила зајам од 25.000.000 евра Акционарском друштву за железнички превоз путника „Србија Воз”, Бeoгрaд (у даљем тексту: „Србија Воз” а.д.), као зајмопримцу, према Уговору о зајму (Регионални депои Србија Воз) између „Србија Воз” а.д. и Европске банке за обнову и развој, који је такође потписан 27. септембра 2023. године (у даљем тексту: Уговор о зајму), уз услов да Република Србија гарантује за обавезе зајмопримцa.

Према одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) Народна скупштина Републике Србије, између осталог, одлучује о давању гаранција, као и непосредном преузимању обавеза у својству дужника по основу дате гаранције.

Такође, Народна скупштина потврђује Уговор о гаранцији, као међународни уговор, у складу са одредбама члана 14. став 1. Закона о закључивању и извршавању међународних уговора („Службени гласник РС”, број 32/13).

Законом о буџету Републике Србије за 2023. годину („Службени гласник РС”, бр. 138/22 и 75/23) предвиђено је давање гаранције Републике Србије Европској банци за обнову и развој (у даљем тексту: Банка) у износу до 25.000.000 евра по основу задужења „Србија Воз” а.д, као зајмопримца, за финансирање Пројекта реконструкција и модернизација регионалних депоa, што се односи на Пројекат регионални депои Србија Воз (у даљем тексту: Пројекат), а то је био и правни основ за закључивање кредитног аранжмана и давање државне гаранције у оквиру лимита утврђеног законом којим се уређује буџет Републике Србије.

Имајући у виду време изградње и претходну намену објеката за одржавање возних средстава, као и то да је увођењем у возни парк нових серија возила постојећа инфраструктура за одржавање возних средстава у „Србија Воз” а.д. постала нефункционална, отежани су и услови за извођење радова на одржавању нових возних средстава.

Услови одржавања нових возних средстава носе са собом потребу да се располаже одговарајућом специјализованом опремом и постројењима, зато је неопходно обезбедити нова и савремена средства за рад и прилагодити постојеће капацитете условима који су захтевани за нова возна средства.

Такође, део инфраструктурних система (грејање, водовод и канализација, колосеци и скретнице) због дотрајалости захтевају израду потпуно нових система. У циљу побољшања услова за рад запослених, неопходна је реконструкција и свих просторија за рад и боравак радника и прилагођавање услова околине и пословног простора.

Циљ Пројекта је унапређење и побољшање капацитета „Србија Воз” а.д. како би могло да подржи раст возног парка, као и повећање ефикасности услуга превоза путника преко унапређења пракси одржавања. Поред наведеног, реализација овог пројекта довешће и до уштеде енергије применом мера енергетске ефикасности.

Средства зајма ће се користити за финансирање реконструкције и модернизације два регионална депоа и изградњу новог (за одржавање возног парка предузећа), као и за набавку савремене опреме за одржавање и надзор.

Реконструкцијом хала и радионица и набавком нове и савремене опреме за одржавање, смањиће се време задржавања возила у радионицама, повећаће се расположивост возила повећањем техничке исправности, а то ће резултирати смањене трошкове текућег одржавања.

На основу дефинисаних технолошких процеса и прогнозираних потреба организације одржавања возних средстава, у комплексима за одржавање возних средстава у Сомбору и Земуну планирана су савремена постројења за одржавање, негу и поправку железничких возних средстава. Увођење нових серија возних средстава у возни парк захтева и прилагођавање опреме и објеката за извршење нових задатака.

У циљу формирања вишенаменског депоа на југу Србије за потребе текућег одржавања и ремонта дизелмоторних гарнитура (серија 710 и 711) и гарнитура за електрифициране колосеке (Флирт и Кис), потребно је изградити неопходне објекте, колосеке, постројења и опрему димензионисану у складу са очекиваним обимом рада.

На основу сагледаних могућих локација за оптималну и технички изводљиву локацију, изабрана је источна страна ранжирне станице Поповац. У складу са развојем и пројектним планом пруге, Ниш ће бити железнички регионални центар/чвор укрштаја и пролаза путничког и карго железничког саобраћаја уз Коридор 10.

Пројекат се састоји из следећих делова, с тим да ти делови подлежу модификацијама о којима се Банка и зајмопримац повремено могу договорити:

Део А: Рехабилитација и надоградња одабраних постојећих регионалних депоа, изградња једног новог регионалног депоа, набавка опреме и консултанти за надзор;

Део Б: Накнаде; и

Део Ц: Програм техничке помоћи која ће се финансирати из донаторских средстава за техничку помоћ која обезбеђује Банка и која ће укључити:

* Део Ц-1: Међународне или домаће консултанте који ће помоћи Зајмопримцу у даљим побољшањима Корпоративног управљања;
* Део Ц-2: Међународне или домаће консултанте који ће помоћи Зајмопримцу у вези са мерама инклузије.

Планирано је да Пројекат буде завршен до 31. децембра 2026. године.

Овим пројектом ће се омогућити јачање и побољшање система управљања и унутрашње контроле, са нарочитим освртом на управљање ризиком, интерну изградњу капацитета и политике стратешког и краткорочног пословног планирања. Додатно, унапредиће се праксе развоја вештина потребних у железничком сектору, како би се подржао холистички приступ у развоју радне снаге будућности.

Према одредбама Стандардних услова пословања Банке од 5. новембра 2021. године, које Банка примењује у својој пословној политици и пракси, односно приликом одобравања зајмова клијентима уз државну гаранцију, предложени су следећи финансијски услови за финансирање Пројекта:

* износ задужења 25.000.000 евра;
* период расположивости зајма у трајању од три године од датума ступања на снагу уговора о зајму или неки каснији датум који Банка може да одреди и о томе обавести зајмопримца и гаранта;
* датуми плаћања обавеза које доспевају по основу камате и главнице су 15. мај и 15. новембар сваке године;
* очекивани рок за завршетак Пројекта је 31. децембар 2026. године;
* исплата средстава зајма у траншама, чији је минимални износ 200.000 евра;
* период доспећа зајма до 15 година, укључујући период почека до три године;
* зајмопримац зајам отплаћује у 24 полугодишње рате, при чему први датум отплате главнице следи одмах након треће годишњице од датума потписивања Уговора о зајму;
* примена варијабилне каматне стопе уз могућност да Зајмопримац одабере да плати камату по фиксној каматној стопи на цео или било који део зајма који у том тренутку буде неотплаћен;
* предвиђена могућност превремене отплате, као и отказивања зајма у минималном износу од 2.000.000 евра;
* провизија која се плаћа Банци за неискоришћени део зајма је 0,5% годишње;
* приступна накнада која се једнократно плаћа Банци из средстава зајма у износу од 1% (250.000 евра) од износа главнице зајма.

Уговором о гаранцији предвиђено је да Република Србија безусловно гарантује, као примарни дужник, а не само као јемац, уредно и благовремено плаћање свих доспелих износа и извршавање преузетих обавеза зајмопримца у складу са Уговором о зајму.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Уговора о гаранцији (Регионални депои Србија Воз) између Републике Србије и Европске банке за обнову и развој, потписаног у Београду, 27. септембра 2023. године у оригиналу на енглеском језику.

Одредба члана 2. Предлога закона садржи текст Уговора о гаранцији (Регионални депои Србија Воз) између Републике Србије и Европске банке за обнову и развој, у оригиналу на енглеском језику и у преводу на српски језик.

У одредби члана 3. Предлога закона уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.